
Fordeling av stipendiat- og postdoktorstillinger
Innledning
Universitetet i Tromsø ble i årets statsbudsjett ikke tildelt nye stipendiat- eller postdoktorstillinger. Det betyr at UiT totalt har 181 rekrutteringsstipendiatstillinger og 22 postdoktorstillinger som finansieres over statsbudsjettet. Stillingene fordeles av universitetsstyret, og refordeles ved finansieringsperiodens utløp. 
Vi har tidligere erfart at rekrutteringsstillinger kan bli stående ledige, og at det er har tatt for lang tid fra stillingene er fordelt sentralt til utlysing er blitt gjort. Dette har ført til store avsetninger på budsjettet. For å få bedre samsvar mellom finansieringsperiode og tilsettingsperiode er de interne rutinene nå blitt endret. Enhetene har i forbindelse med budsjettinnspillet i oktober blitt bedt om å fremme en prioritert liste over stipendiat- og postdoktorstillinger som ønskes tildelt. Ved prioriteringen skal enhetene ta hensyn til de behov etablerte fagmiljø har for ettervekst i faglige stillinger, i tillegg til at fakultetets/enhetenes strategiske satsinger skal prioriteres i nødvendig grad. Universitetsstyret fordeler stillingene i november, og de tildelte stillingene må være utlyst innen 15. mars det påfølgende året. I motsatt fall trekkes disse inn til ny fordeling basert på eksisterende liste over prioriterte stillinger. Enhetenes lister over prioriterte stillinger finner styret i vedlegg 1.
En del av stillingspotten vil bli øremerket og fordelt til universitetets strategiske satsinger, knyttet til spesifikke områder universitetsstyret ønsker å støtte eller bygge opp.

Fordeling for 2007

Fra 1.7.2007 er det 4 stipendiatstillinger til refordeling. Fra og med 1.1.2008 er det ytterligere 25 stipendiatstillinger til refordeling. Totalt er det dermed 29 stipendiatstillinger denne gangen. Det kom ingen stipendiat- eller postdoktorstillinger i statsbudsjettet for 2007. I tillegg til de stillingene som er til refordeling vil derfor universitetsledelsen foreslå at det overbudsjetteres og at en del av overbudsjetteringen benyttes til 20 stipendiatstillinger og 10 postdoktorstillinger. Dette for å sikre rekruttering og at de strategiske satsingene kan videreføres på en god måte. 
Finansiering av de nye stillingene
Finansieringen av de 30 nye stillingene er en del av universitetsdirektørens forslag til overbudsjettering for 2007. Stillingene skal gis budsjettvirkning fra 01.07.2007 og utgjør for 2007 en samlet utgift på ca. 7,5 mill. For 2008 og fire år framover vil helårsvirkningen være ca 15 mill.
Universitetet kan forvente å få tilført nye stipendiatstillinger over statsbudsjettet senere år. Skulle økonomien bli vanskelig de nærmeste årene, kan de 30 nye stillingene ses på som en forskuttering av kommende stipendiattildelinger fra staten. Det vil si at senere års stipendiattildelinger ikke utlyses dersom økonomien er anstrengt som en konsekvens av årets overbudsjettering. Forskutteringen vil sannsynligvis kun gjelde de 20 stipendiatstillingene. Det er lite sannsynlig at staten vil bevilge nye postdoktorstillinger til institusjonene.
Kriterier for tildeling av rekrutteringsstipendiatstillinger/postdoktorstillinger

I henhold til kriterier som tidligere er vedtatt av styret, skal rekrutteringsstillingene brukes til å styrke nasjonale og lokale satsningsområder, områder med rekrutteringsproblemer generelt og områder der kvinner er underrepresentert. I følge Stortingsmelding nr 20 (2004-2005) Vilje til forskning er det tre strukturelle områder som skal prioriteres; internasjonalisering, grunnforskning og satsing på forskningsbasert innovasjon og nyskaping. Forskningen innenfor de tre tematiske områdene energi og miljø, mat, hav og helse skal styrkes spesielt. Informasjons- og kommunikasjonsteknologi (IKT), bioteknologi og material- og nanoteknologi er teknologiområder i sterk utvikling med brede anvendelsesområder. De tre prioriterte teknologiområdene er alle relevante for utviklingen av miljøteknologi, og skal satses på. 
I strateginotatet for Universitetet i Tromsø er følgende satsingsrområder listet opp:

· Nordområdeforskning

· Fiskeriforskning

· Nordlysforskning/romforskning

· Samfunnsmedisinsk forskning

· Flerkulturelle og flerspråklige forhold

· Forskning om samiske forhold

I Universitetet i Tromsø mot 2005 heter det:

· UiT skal utnytte sine naturlige forutsetninger og satse strategisk på forskning innenfor: marine fag, biologi, medisin, teknologi, fysikk, samiske/urfolks-/minoritetsspørsmål og språk

· Den nordlige/arktiske dimensjon skal være fremtredende

· Skjæringsfeltene for biomarine, biomedisinske, telemedisinske problemstillinger og flerkulturelle forhold vil være viktige satsingsområder

Et fellestrekk ved flere av fakultetenes strategiske planer og handlingsplaner er at arktisk og nordområdforskning trekkes frem som spesielt viktig og at universitetet bør bli mer synlig som nordområdeuniversitet og dermed prioritere arktisk forskning sterkere.

I tillegg til de vedtatte satsingsområdene har UiT en klar oppgave å ivareta som breddeuniversitet. Vi har en rekke fagmiljø som er bygd opp siden etableringen på 70-tallet og som er sentrale for forsknings-, utdannings- og formidlingsvirksomheten vår. Vi vet at flere miljøer har behov for rekruttering på grunn av skeiv alderssammensetning. I tillegg til strategiske satsinger må det derfor være et mål for institusjonen å sikre rekruttering til allerede eksisterende fagmiljø. Universitetet har et nasjonalt ansvar for å utdanne høyt kvalifisert arbeidskraft innenfor de fagområdene vi har etablert.

Satsing på strategiske områder/særlige forhold

Forskerskoler

Universitetsstyret vedtok oppstart av tre forskerskoler høsten 2004 og ytterligere to forskerskoler høsten 2005. Høsten 2006 ble det vedtatt opprettelse av en forskerskole innen nordområdeforskning. Forskerskolene med start høsten 2004 har fått tilført ressurser i form av fem stipendiatstillinger og en postdoktorstilling hver. Forskerskolen i molekylær- og strukturbiologi har fått tilført to stipendiatstillinger og en postdoktorstilling ekstra. Forskerskolene med start høsten 2005 har hittil fått tildelt fire stipendiatstillinger og en postdoktorstilling hver. For at alle forskerskolene skal få bevilget like mye ressurser, tildeles disse to forskerskolene en ekstra stipendiatstilling hver ved denne fordelingen. Forskerskolen innen nordområdeforskning ble høsten 2005 tildelt tre stipendiatstillinger og en postdoktorstilling. I henhold til vedtak om opprettelse i sak S 48-06, tildeles forskerskolen to nye stipendiatstillinger i denne fordelingen. Etter årets fordeling har fem av de seks forskerskolene blitt tildelt fem stipendiatstillinger og en postdoktorstillinger hver. Unntaket er forskerskolen i molekylær- og strukturbiologi, som har blitt tildelt ekstra ressurser i form av stillinger. 

Senter for forskningsbasert innovasjon (SFI)
Norges forskningsråd har etablert ordninger for å stimulere til langsiktig, grunnleggende forskning på høyt internasjonalt nivå. Ordningen med Sentre for forskningsdrevet innovasjon (SFI) ble lyst ut i desember 2005. I juni ble 14 sentre presentert. Av disse er UiT vertsinstitutsjon for ett senter, Marine Bioactives and Drug Discovery (MabCent), og partner og faglig ansvarlig i Tromsø Telemedicine Laboratory (TTL), og partner i Information Access Disruption (IAD). Med disse tildelingene har universitetet økonomiske forpliktelser i sentrene. Universitetets økonomiske bidrag til MabCent er 4.5 millioner kroner årlig, mens bidraget til TTL og IAD er 750 000 kroner hver årlig i åtte år, total kostnad er 6 millioner kroner årlig i prosjektperioden, som er åtte år. Universitetets sentrale bidrag (50%) kan dekkes i form av rekrutteringsstillinger. Universitetsdirektøren legger opp til at TTL og IAD tildeles en stipendiatstilling hver og at MabCent tildeles fire stipendiatstillinger for 2007. Universitetsdirektøren beregner fakultetenes/NFHs utgifter for hver rekrutteringsstilling til å være ca kr 500 000 pr årsverk. Denne tildelingen gjelder fra 01.01.2007 fordi bevilgningstidspunktet i dette tilfelle ville stemme overens med prosjekts- og finansieringsperioden for SFIene. Med denne tildelingen vil MabCent bli tilført kr 2 000 000 mill i form av stillinger for 2007, og TTL og IAD kr 500 000 hver i form av stillinger. Universitetsdirektøren ønsker at alle SFIene skal komme i gang på en god måte, og vil bidra til dette ved å tildele rekrutteringsstillinger til de nye sentrene. De eksakte beløpene vil bli beregnet og tildelt i budsjettsaken i desember.
Senter for fremragende forskning (SFF)
Norges forskningsråd utlyste en ny runde der det ble mulig å søke om sentre for fremragende forskning (SFF). Ordningen "Sentre for fremragende forskning" skal stimulere norske forskningsmiljøer til å etablere sentre viet langsiktig, grunnleggende forskning på høyt internasjonalt nivå, og har som mål å heve kvaliteten på norsk forskning. Av de 98 søknadene som kom inn til fristen i desember 2005, gikk 26 videre til en lukket andre runde. Av disse var to søknader fra UiT. Dette gjelder Centre of Theoretical and Computational Chemistry og Centre of Excellence for Arctic Marine Ecosystems. Det vil bli avgjort i desember 2006 eller januar 2007 hvilke sentre som blir opprettet. Universitetsdirektøren vil foreslå i årets budsjettfordeling i desember at det settes av en relativt stor reserve for 2007. Reserven vil blant annet bli brukt til å dekke eventuelle egenandeler til SFFene, herunder også utgifter til stipendiatstillinger. Disse vil bli fordelt på et senere tidspunkt dersom søknaden(e) går inn og fører til etablering av ny(e) senter(e).  
UiTs nåværende SFF – Castle – er blitt evaluert. Det er god grunn for å tro at dette senteret blir videreført i ytterligere 5 år. Budsjettreserven må derfor også dekke eventuelle ressursbehov/driftutgifter Castle kan få i fortsettelsen.
Fordeling til enhetene

Enhetene har i forbindelse med innspill til budsjettet fremmet prioriterte lister over tema for stipendiatstillinger og postdoktorstillinger i 2007. Alle de 29 stillingene som er til refordeling blir fordelt ut på enhetene. De 4 stipendiatstillingene som tildeles forskerskolene og de 6 stillingene som er øremerket SFI-ene, fordeles av de 20 nye stipendiatstillingene.  
Tabell 1 Strategiske/særlige forhold – fordeling av stipendiatstillinger
	Tiltak
	Stipendiatstillinger

	EPINOR-forskerskole
	2

	CEPIN - forskerskole
	1

	Arktisk marin geologi og geofysikk - forskerskole
	1

	MabCent SFI
	4

	TTL SFI
	1

	IAD SFI
	1


Forholdsvis fordeling av stipendiatstillinger
Etter at de strategiske stillingene er tatt ut, gjenstår 39 stipendiat- og 10 postdoktorstillinger til fordeling. Fordi universitetet i tillegg til strategiske satsinger må vedlikeholde og bygge opp kompetanse, foreslås de gjenstående stillingene til fordeling forholdsvis mellom enhetene. I fjorårets fordeling ble Det juridiske fakultet og Tromsø museum tildelt stillinger fra den strategiske potten. I årets fordeling foreslås en forholdsvis fordeling av stipendiatstillingene ut fra andelen av lønnsbudsjettet. 

Tabell II Forholdsvis fordeling av stipendiatstillinger for 2007

	Fakultet
	Ant. stipendiatstillinger

	Hum.fak.
	4

	SV-fak.
	9

	Med.fak.
	12

	Mat.nat. fak.
	7

	NFH
	5

	Jur.fak.
	2

	TMU
	2

	SUM
	39


Tema for de tildelte stipendiatstillingene (enhetenes prioritering)
Det humanistiske fakultet:
· Nordisk språkvitenskap: Nordnorsk sosiolingvistikk/språkkontakt

· Kuntsvitenskap: Middelalderens kirkekunst

· Nordisk språkvitenskap: Genusforskning i nordisk/Variasjonslingvistikk

· Formell lingvistikk: Scalar structure across syntactic categories/Using selective global comparison to investigate the nature/Syntactic Architecture

Det samfunnsvitenskapelige fakultet: 
· Biomedisinsk etikk

· Medisinsk sosiologi

· Nordområde, samisk og arktisk religion

· Nordområdestudier

· Mellomnasjonal samordning og nasjonal politikk. Forholdet mellom EU og Norge innen miljø-, fiskeri- og havbruk

· Samfunnsplanlegging

· Utilizing the Internet to deliver mental health promoting interventions to underserved populations

· Matematikkdidaktikk

· Ethnicity, Society and religion in the North AD 1600-1800

Det medisinske fakultet:

· Oral helse

· Longitudinell studie av legemiddelbruk hos ungdommer – kobling mellom ungdomsundersøkelsene og reseptregisteret. Samfunnsfarmasi

· Systembiologi. Molekylær bioteknologi/mikroarrayplattformen

· Patofysiologi – hjerte

· Helsemessige senfølger av krigen i Finnmark. Nordområdesatsing

· Infeksjoner hos nyfødte med koagulase negative stafylokokker hos nyfødte. Barneavdelingen

· Regulering og karakterisering av aktiviteten til matriks metalloproteinaser. Biokjemisk avdeling

· Miljøgifter, reproduktiv helse og svangerskapsutfall – en global studie

· Sepsis and ventilator induced acute lung injury. Anestesiavdelingen

· Oral helse

· Antibiotikabruk – antibiotikaresistens. Samfunnsfarmasi

· Oral helse

Det matematisk-naturvitenskapelige fakultet:

· Plant science

· Beregningsorientert optikk

· Biomedisinsk teknologi

· Kvantitativ bioinformatikk for marine og polare miljø

· Arktisk naturbruk og landbruk
· Energi og miljø

· Aurolab – romrelatert plasmaeksperiment Njord

Norges fiskerihøgskole:

· The importance of repeat spawners and late migrants on the production of Atlantic salmon: Implications for management, conservation and angling based business

· Funksjonelle studier av interferonsystemet hos laks

· Regionale ringvirkninger av petroleumsvirksomhet

· Ecological niche-based management of sympatric Arctic charr and whitefish populations

· Vaccination strategies and immune response against bacterial diseases of Atlantic cod

Det juridiske fakultet:
· 2 stillinger innenfor områdene komparativ rett, rettssosiologi, panterett, erstatningsrett, arv, skifterett, rettsantropologi, strafferett og alminnelig forvaltningsrett

Tromsø museum:

· Museologi

· Kjønnsrelatert museumsforskning

Måltall for disputaser

I innspill til budsjettet for 2007 har enhetene rapportert måltall for disputaser for årene 2007-09. Måltallene er utarbeidet på bakgrunn av antallet doktorgradsstudenter ved den enkelte enheten og forventet år for disputas, beregnet ut fra opptaksår på doktorgradsprogrammet. Tallene er optimistiske, med tanke på at det totale antallet disputaser var 70 i 2004 og 60 i 2005. Måltallene samsvarer med de ideelle tallene for antallet disputaser, basert på det totale antallet doktorgradsstudenter ved UiT (551 studenter høsten 2005). Enhetene oppgir at det er forsøkt tatt hensyn til permisjoner og forlengelse av studietid. 
Tabell III Måltall for antallet disputaser i perioden 2007-2009
	Fakultet
	2007
	2008
	2009

	Hum.fak.
	7
	9
	6

	SV-fak.
	18
	19
	21

	Med.fak.
	30
	29
	31

	Mat.nat. fak.
	19
	27
	20

	NFH
	27
	27
	19

	Jur.fak.
	4
	5
	5

	SUM
	105
	116
	102


Fordeling av postdoktorstillinger

Universitetene har i de siste årene ikke fått tildelt postdoktorstillinger over statsbudsjettet. UiT har nå kun 22 postdoktorstillinger finansiert over eget budsjett, og ingen av disse er til refordeling i år. Ved enhetene er det flere fagmiljøer som har spesielle rekrutteringsproblemer. I tillegg er en økende andel av det vitenskapelige personalet over 60. Det er derfor behov for å fylle de stillingene som blir vakante i løpet av de nærmeste årene. Ved enhetene gjøres det også en kartlegging av personalet med hensyn til NOKUTs kompetansekrav. Dette arbeidet er ikke sluttført ved alle enhetene. 

I den foreslåtte fordelingen til enhetene er det tatt hensyn til rekrutteringsproblemer, alderssammensetning og enhetenes størrelse. Tildelingen til Det humanistiske fakultet begrunnes ut fra at fagmiljøene er små og har i tillegg en høg alderssammensetning blant det faglige personalet. Ved ett av største instituttene er 9 av 28 fast ansatte over 60 år. I tillegg blir behovet for rekruttering påpekt i Norges forskningsråds fagevaluering av nordiskfaget, som ble ferdigstilt høsten 2005. Også Det samfunnsvitenskapelige fakultet har stort behov for å sikre etterveksten i de faglige stillingene. Det medisinske fakultet har det høyeste antallet disputaser ved UiT og er også det største fakultetet. Det juridiske fakultet har rekrutteringsproblemer til vitenskapelige stillinger, og en tildeling av postdoktorstillinger vil kunne avhjelpe rekrutteringsbehovet. Fakultetet har hatt en disputas i juni i år og ytterligere tre har levert inn sin avhandling til bedømming. Hele seks disputaser har fakultetet ført som måltall for 2007.
Tabell IV Fordeling av postdoktorstillinger

	Fakultet
	Antall postdoktorstillinger

	Det humanistiske fakultet
	2

	Det samfunnsvitenskapelige fakultet
	2

	Det medisinske fakultet
	2

	Det matematisk-naturvitenskapelige fakultet
	2

	Norges fiskerihøgskole
	2

	
	

	SUM
	10


Tema for de tildelte postdoktorstillingene (enhetenes prioritering)
Det humanistiske fakultet:

· Språktilegnelse

· Border poetics

Det samfunnsvitenskapelige fakultet:

· Nyere afrikansk historie

· Komparativ urfolksstudier

Det medisinske fakultet:

· Systembiologi

· Epidemiologi

Det matematisk-naturvitenskapelige fakultet:

· Tromsø Telemedicine Laboratory – SFI

· Teoretisk beregningsorientert kjemi

Norges fiskerihøgskole:

· The effects of fishing on the genetic structure of fish populations – Bioeconomics
· Genetisk og biokjemisk karakterisering av mikrobielle lipaser uttrykt fra et arktisk marint metagenombibliotek

Tromsø museum og Det juridiske fakultet har i denne omgangen ikke søkt om postdoktorstillinger. 
Innstilling til vedtak:
1. Stipendiatstillingene fordeles som foreslått i tabell 1 og 2 i saksfremlegget. Tema for stillingene følger fakultetenes prioritering, som vist i saksfremlegget

2. Postdoktorstillingene fordeles som vist i tabell 3 i saksfremlegget. Tema for stillingene 

følger fakultetenes prioriteringer, som vist i saksfremlegget.
Tromsø, 15.11.2006
	Lasse Lønnum
	

	universitetsdirektør
	

	
	Ingrid Bergslid Salvesen

	
	forsknings- og studiedirektør

